Nordjyderne har gjort sig mange overvejelser om, hvor deres kryds skal sættes onsdag.

Onsdagens helt store spørgsmål er klart: Skal det være et ja? Eller skal det være et nej til at afskaffe Danmarks forsvarsforbehold? TV2 Nord har talt med flere, der vil stemme ja og med flere, der vil stemme nej. Èn af dem, der er imod at afskaffe forsvarsforbeholdet, er Frederik Bjergen fra Frejlev ved Aalborg. Han har valgt at følge følelsen i maven frem for at følge politikernes budskaber. - Jeg synes, at EU er til fri handel, og jeg synes, at det begynder at gå for meget over i, at EU skal bestemme over, hvad Danmark skal deltage i, siger Frederik Bjergen. Et klart ja Der er til gengæld andre, der er vilde med tanken om EU og vilde med tanken om at afskaffe Danmarks forsvarsforbehold. Marc Buldoc er netop blevet dansk statsborger, og for ham var det meget nemt, hvor han skulle sætte sit kryds på stemmesedlen ved valgstedet i Aalborg Kongres & Kultur Center. Han stemte ja. - Jeg kan godt lide tanken om Unionen - at være med i Unionen og i fællesskabet. Jeg synes bare, at vi skal være med, siger Marc Buldoc. Et klart nej Mens Marc Buldoc foretrækker fællesskabet og at være en endnu større del af EU, er der andre, der foretrækker det modsatte. Både Lene Andersen og Maximus, der begge kommer fra Aalborg, har onsdag valgt at stemme nej til at afskaffe forsvarsforbeholdet. Lene Andersen har svært ved at fortælle, hvorfor det var lige dér, hun satte sit kryds. Det var en fornemmelse. Men Maximus er derimod meget bevidst om hvorfor, hans kryds er sat, som det er sat. - Vi bliver nødt til at passe på Danmarks suverænitet. Vi bliver nødt til at holde lidt fast i de enkelte værdier, vi har, siger Maximus.